Document ID: 32011D0330

РЕШЕНИЕ НА КОМИСИЯТА
от 6 юни 2011 година
за установяване на екологични критерии за присъждане на екомаркировката на ЕС на ноутбук компютри
(нотифицирано под номер C(2011) 3736)
(текст от значение за ЕИП)
(2011/330/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировка на Европейския съюз
като има предвид, че:
(1)
Съгласно Регламент (ЕО) № 66/2010 екомаркировката на ЕС може да се присъжда на продукти, които имат намалено въздействие върху околната среда през целия си жизнен цикъл.
(2)
Регламент (ЕО) № 66/2010 гласи, че трябва да бъдат определени специфични критерии за екомаркировка на ЕС по продуктови групи.
(3)
С Решение 2001/687/ЕО на Комисията (2) бяха установени екологичните критерии и свързаните с тях изисквания за оценяване и утвърждаване на преносими компютри. След прегледа на критериите, определени в посоченото решение, с Решение 2005/343/ЕО на Комисията (3) бяха установени актуализирани критерии, които са в сила до 30 юни 2011 г.
(4)
Тези критерии допълнително бяха преразгледани в контекста на технологичното развитие. Освен това през 2006 г. Споразумението между правителството на Съединените американски щати и Европейската общност (наричано по-долу „Споразумението“), одобрено с Решение 2006/1005/ЕО на Съвета (4), изменено с Решение 2010/C 186/1 от 12 август 2009 година на Управляващите органи към Споразумението между правителството на Съединените американски щати и Европейската общност за координирането на програми за етикетиране на енергийната ефективност на офис оборудване, относно преразглеждане на спецификациите за компютри, включени в част VIII от приложение В към Споразумението (наричано по-долу „ENERGY STAR v5.0“) (5), бе сключено, като в него бяха установени критериите за Energy Star.
(5)
Тези нови критерии, както и свързаните с тях изисквания за оценка и проверка, следва да бъдат валидни за период от три години, започващ от датата на приемане на настоящото решение.
(6)
Решение 2005/343/ЕО следва да бъде заменено от съображения за яснота.
(7)
Следва да бъде разрешен преходен период за производителите, на чиито продукти е била присъдена екомаркировката за преносими компютри въз основа на критериите от Решение 2005/343/ЕО, така че те да имат достатъчно време да ги приведат в съответствие с актуализираните критерии и изисквания. На производителите следва да бъде разрешено да подават заявления въз основа на посочените в Решение 2005/343/ЕО критерии или на критериите, посочени в настоящото решение, в рамките на периода на валидност на това предходно решение.
(8)
Предвидените в настоящото решение мерки са в съответствие със становището на Комитета, създаден по член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
1. Продуктовата група „ноутбук компютри“ включва устройства със следните характеристики:
а)
извършват логически операции и обработват данни, като са проектирани специално за преносимост и за продължителна работа със или без директна връзка към захранващ източник с променливо напрежение;
б)
използват вграден компютърен екран и могат да работят при захранване от вградена акумулаторна батерия или друг преносим захранващ източник. Ако ноутбук компютър е доставен с външен захранващ източник, то той се счита за част от ноутбук компютъра.
2. За целите на настоящото решение таблетните компютри, които имат сензорни екрани за допир, използвани заедно със или вместо други входни устройства, се считат за ноутбук компютри.
3. Цифровите фоторамки не се считат за ноутбук компютри за целите на настоящото решение.
Член 2
За присъждане на екомаркировката на ЕС съгласно Регламент (ЕО) № 66/2010 даден артикул трябва да попада в продуктовата група „ноутбук компютри“, определена в член 1 от настоящото решение, и трябва да удовлетворява екологичните критерии, както и свързаните с тях изисквания за оценка и проверка, установени в приложението към настоящото решение.
Член 3
Критериите за продуктовата група „ноутбук компютри“, както и свързаните с тях изисквания за оценка и проверка, са в сила за период от три години, започващ от датата на приемане на настоящото решение.
Член 4
Определеният за административни цели кодов номер на продуктовата група „ноутбук компютри“ е „018“.
Член 5
Решение 2005/343/ЕО се отменя.
Член 6
1. Чрез дерогация от член 5 заявления за екомаркировка на ЕС за продукти от продуктовата група „преносими компютри“, определена в Решение 2005/343/ЕО, които са подадени преди датата на приемане на настоящото решение, се оценяват в съответствие с условията, установени в Решение 2005/343/ЕО.
2. Заявленията за екомаркировка на ЕС за продукти от продуктовата група „ноутбук компютри“, подадени след датата на приемане на настоящото решение, но не по-късно от 30 юни 2011 г., могат да бъдат съобразени с критериите, установени в Решение 2005/343/ЕО, или с критериите, установени в настоящото решение.
Тези заявления ще бъдат оценявани в съответствие с критериите, с които са съобразени.
3. Когато екомаркировката на ЕС е присъдена въз основа на заявление, оценено съгласно критериите в Решение 2005/343/ЕО, тя може да бъде използвана до изтичането на 12 месеца от датата на приемане на настоящото решение.
Член 7
Адресати на настоящото решение са държавите-членки.
Съставено в Брюксел на 6 юни 2011 година.

Labels: 12
3
20